ተቋማቱ በ70/30 የመስኮች ቀመር የሚሰጡት ሥልጠና ሰፊ የሥራ ዕድል ለመፍጠር አስችሏል
አዲስ አበባ፤ ሐምሌ 07/2005 (ዋኢማ) – ፍተኛ ትምህርት ተቋማት በ70/30 የመስኮች ቀመር የሚሰጡት ሥልጠና ተመራቂዎች ሰፊ የሥራ ዕድል እንዲያገኙ ምቹ ሁኔታ መፍጠሩን የትምህርት ሚኒስቴር አስታወቀ፡፡ የሚኒስትሩ የሕዝብ ግንኙነት ዳይሬክተር አቶ ደሳለኝ ሳሙኤል ለኢትዮጵያ ዜና አገልግሎት እንደገለጹት ተቋማቱ ከአገሪቱ የሰው ኃይል ፍላጎትን በመንተራስ የሚሰጡት ሥልጠና መጀመራቸው ፈጣኑን ማህበራዊና ዕድገት ዘላቂና በዕውቀት ላይ በተመሰረተ መንገድ ለማካሄድ ያስችላል፡፡ የተቋማቱ የማስመረቅ አቅም ከዓመት ወደ ዓመት እያደገ በመምጣቱ ዘንድሮ ከ70 ሺህ በላይ ተማሪዎችን ማስመረቃቸው ከመነሻው ዝቅተኛነት አንፃር ሲታይ ከፍተኛ እድገትና ለውጥ እየታየበት መሆኑንም አመልክተዋል፡፡ ሆኖም አገሪቱ ከሚያስፈልጋት በከፍተኛ ደረጃ የሰለጠነ ባለሙያ፣ተመራማሪ፣አዲስ ዕውቀት አፍላቂና ሥራ መሪ ቁጥር አንፃር ሲታይ አሁንም በርካታ ተመራቂዎች እንደሚያስፈልጉ አቶ ደሳለኝ አመልክተዋል፡፡ በየትኛውም አገር በአብዛኛው የሚቀጠረው የተማረ የሰው ኃይል በግል ኢንተርፕራይዞች ወይም በራሱ በሚፈጥረው የሥራ ዘርፍ ነው ያሉት ዳይሬክተሩ፣መንግሥት የሚቀጥረው የተወሰነውን ብቻ እንደሆነና ተመራቂዎች በግሉ ዘርፍ በኢኮኖሚያዊና ማህበራዊ ተቋማት እንደሚሰማሩም ገልጸዋል፡፡ከዚሁ ጎን ለጎን የመንግሥት ሲቪል ሰርቪስ አገልግሎት እስከ ቀበሌ ድረስ መስፋፋቱና መንግሥታዊ ተቋማት ግዙፍ ፕሮጀክቶችን ማካሄዳቸው ሰፊ የሥራ ዕድል ለመፍጠር አስችሏል፡፡ የግሉ ዘርፍ ኢንቨስትመንት እንዲስፋፋ በተፈጠረው ምቹ ሁኔታ በርካታ የአገር ውስጥና የውጭ ባለሃብቶች በምርትና በአገልግሎት መስኮች ለመሰማራት እንዳስቻላቸውም አቶ ደሳለኝ ገልጸዋል፡፡፡ በመላው አገሪቱ ከጥቃቅንና አነስተኛ ኢንዱስትሪ ተነስተው ወደ መካከለኛ ኢንተርፕራይዝ የተሸጋገሩ በመቶዎች የሚቆጠሩ ማህበራት መታየታቸውም ሥራን በመፍጠር ራስንና አገርን መጥቀም እንደሚቻል ሁነኛ ማሳያ መሆኑንም አስታውቀዋል፡፡ ተመራቂዎች ”ሥራ አያገኙም” የሚለው አባባል አገሪቱ እያስመዘገበች ያለውን ፈጣን ዕድገት ባለመገንዘብና በመንግሥት መሥሪያ ቤቶች ብቻ መቀጠርን ዋነኛው አማራጭ አድርጎ ከመጠበቅ እንደሚመነጭም አመልክተዋል፡፡ በአገሪቱ እየተካሄዱ ካሉት በኢንዱስትሪ፣በኮንስትራክሽን፣በመሠረተ ልማት፣በቤቶች ግንባታና በሌሎች ማህበራዊና ኢኮኖሚያዊ መስኮች ግዙፍ ፕሮጀክቶች ጋር ተያይዞ እየተፈጠሩ ያሉት የአገልግሎት መስኮች ከፍተኛ ቁጥር ያለው የሰለጠነ የሰው ኃይል እንደሚያስፈልግም ያመላክታሉ፡፡ የአገሪቱ ኢኮኖሚዋን ከግብርና ወደ ኢንዱስትሪ መሪነት ለምታደርገው ሽግግርም በዕውቀት የተመሰረተ ኢኮኖሚውን የሚመራ ብቃት ያላቸው ባለሙያዎች እንደሚያስፈልጉም ዳይሬክተሩ አስረድተዋል። እንደ ኢዜአ ዘደባ አሁን ላሉና ወደፊት ለሚፈጠሩ የምርትና የአገልግሎት መስኮች የሚፈለገውን የሰው ኃይል በበቂ ሁኔታ ለማፍራት የተጀመረው የ70/30 የመስኮች ምጣኔ ትክክለኛ አቅጣጫ መሆኑን እንደሚያመለክት የዘገበው የኢትዮጵያ ዜና አገልግሎት ነው፡፡